Document ID: 32001R1577

Komisijos reglamentas (EB) Nr. 1577/2001
2001 m. rugpjūčio 1 d.
iš dalies keičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo [1], ypač į jo 7 straipsnio 5 dalį,
kadangi:
(1) 2000 m. rugsėjo 26 d. Tarybos reglamento (EB) Nr. 2040/2000 dėl biudžeto disciplinos [2] 14 straipsnyje numatyta, kad Komisija gali sumažinti arba suspenduoti kas mėnesį iš EŽŪOGF Garantijų skyriaus valstybėms narėms mokamus avansus. Kad būtų laikomasi tame straipsnyje nustatyto tvarkaraščio ir siekiant supaprastinti valdymą, reikėtų pakeisti 1996 m. vasario 16 d. Komisijos reglamentą (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo [3], su paskutiniais pakeitimais, padarytais Reglamentu (EB) Nr. 1017/2001 [4].
(2) Dabartinė galutinio sąskaitų patikrinimo sistema numato, kad ne vėliau kaip iki pirmųjų metų, einančių po finansinių metų, vasario 10 d. būtų pateiktos metinės ataskaitos. Kalbant apie viešojo saugojimo sąskaitas, šios ataskaitos dubliuoja ataskaitas, kurias, remiantis Reglamento (EB) Nr. 296/96 5 straipsnio 2 dalies paskutine pastraipa, būtina pateikti iki gruodžio 20 d. Dėl to nėra reikalo pateikti pastarųjų dokumentų.
(3) Kadangi šiame reglamente numatytos priemonės atitinka Fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 296/96 iš dalies keičiamas taip:
1) 4 straipsnio 1, 2 ir 4 dalyse "Sprendimo 94/729/EB 13 straipsnis" pakeičiama "Reglamento (EB) Nr. 2040/2000 14 straipsnis".
2) 4 straipsnio 3 dalis pakeičiama taip:
"3. Tikrinimai, kaip laikomasi avansų pagal užregistruotus duomenis mokėjimo terminų, kiekvienais biudžetiniais metais atliekami du kartus, tikrinant:
- iki kovo 31 d. padarytas išlaidas,
- iki liepos 31 d. padarytas išlaidas.
Priimant sprendimą dėl galutinio sąskaitų patikrinimo, atsižvelgiama į terminų nesilaikymą rugpjūčio, rugsėjo ir spalio mėnesiais, išskyrus tuos atvejus, kai jie gali būti nustatyti prieš priimant galutinį sprendimą finansiniais metais, kuriais mokamas avansas."
3) 5 straipsnio 2 dalies paskutinėje pastraipoje išbraukiami žodžiai "ir gruodžio 20 d."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugpjūčio 1 d.

Labels: 2
12
4
15